Tom Behnke (KF), 2012-01-17:
Man har tømt skufferne og arkivskabene, og så er det ikke alt godt fra havet, men et studenterbrødsforslag, for det er vel det, der er tale om, når man tager alle resterne og hælder dem ned i et forslag og rører lidt rundt i det.
Men spøg til side, for forslaget er sådan set ganske alvorligt ment, og der er en lang række af de her ændringer, som ikke bare er tekniske ændringer, men som rent faktisk også har en ganske alvorlig og konsekvent betydning, når først de bliver ført ud i livet.
Det er også derfor, at vi fra konservativ side kan støtte alle 31 elementer.
Det er faktisk ganske glimrende, at man får rettet op på de ting, der er, også selv om de hver især måske ikke fylder så meget i selve lovforslaget.
Så det vil jeg ikke sige så meget om.
Det, jeg til gengæld vil sige noget om, er et af de elementer, som ministeren har taget med, men hvor jeg synes der er taget for lidt med, og det er det med udelukkelse af sigtedes adgang til at være til stede under indenretlige videoafhøringer af børn.
Det er vi selvfølgelig helt enige i, men jeg synes, der mangler noget, og vi fra konservativ side vil under udvalgsbehandlingen arbejde for det og stille ændringsforslag om det, hvis det kan lade sig gøre at få det ind i det her lovforslag.
Det er dybest set en fornyet krænkelse af de her børn.
Ikke nok med, at de har været krænket og udsat for noget ubehageligt, de kan også resten af deres liv se tilbage på, at de i flere måneder var forsidestof.
Det er for mig at se ikke at varetage børnenes tarv.
Derfor mener jeg, at vi bør sørge for, at i den type retsmøder, hvor der er tale om overgreb på børn, bør man starte med at sige, at den slags retsmøder som udgangspunkt er lukkede, fordi det skader børnene med al den omtale, der er.
Vi ved godt, hvorfor aviserne gør det.
Det er, fordi der er penge i det.
Man kan sælge aviser på det her, men det gør det ikke mindre ubehageligt.
Det næste, jeg synes er et problem med de her videoafhøringer, som ministeren så stiller forslag om, er, at forældrene til de børn, der bliver afhørt, ikke på noget tidspunkt kan få lov til at se den afhøring.
Men når alt det her er overstået, lyset nede i retssalen er slukket og sagen er overstået, så er det forældrene, der står tilbage med offeret og skal prøve at hjælpe barnet tilbage til et normalt liv, men de må ikke få at vide, hvad der er sket.
Jeg kan godt forstå det, hvis forældrene er sigtet.
Så er det klart, at de selvfølgelig ikke skal have vide, hvad det er, der er foregået.
Men hvis det er sådan, at det er en skolelærer, der har været under mistanke, sigtet, tiltalt osv., så bør det være muligt, når sagen er slut, at forældrene kan få lov til at se den afhøring, sådan at forældrene kan hjælpe barnet tilbage.
Det bør være muligt.
Igen selvfølgelig: Hvis man ønsker at varetage barnets interesse, offerets interesse, og det gør vi fra konservativ side.
Det sidste element, jeg vil nævne, og det er en praktisk ting, som jeg har oplevet i mit politijob, og som jeg også synes er problematisk, er, at når man i en pædofilisag finder en hel masse børnepornografisk billedmateriale hos en sigtet, har den sigtedes advokat ret til at få udleveret en kopi af alt materialet.
Og i en konkret sag ved jeg at politiet har siddet og kopieret 40.000 børnepornografiske billeder, for at advokaten kunne få det udleveret.
Advokaten vil selvfølgelig bruge det til sit forsvar af klienten og undersøge, om det, klienten er sigtet for, er rigtigt osv.
Jeg tror ikke, der er advokater, der vil misbruge det her, men der ligger en risiko for, at det materiale ligger og flyder på et kontor eller bliver tabt eller på anden måde bliver væk og kommer til andres kendskab, som ikke skal have indsigt i det.
Så kan man spørge sig selv: Er det virkelig nødvendigt, at forsvarsadvokaten får en kopi af samtlige billeder?
Der mener jeg at vi må lave nogle regler, der gør, at forsvarsadvokaten kan komme ned på politigården og gennemse materialet der, og er der så et eller flere billeder, hvor forsvarsadvokaten siger, at det overhovedet ikke er børnepornografisk, så skal forsvarsadvokaten selvfølgelig have lov til at få en kopi af det, som vedkommende kan bruge til at forsvare sin klient med.
Men ellers må det være sådan, at den form for gennemgang af bevismateriale foregår på politigården og ikke ved, at politiet skal sidde og kopiere børnepornografisk materiale.
Disse tre ting vil jeg gerne have lov at arbejde videre med.
Hvis ministeren har umiddelbare bemærkninger, vil jeg gerne høre dem her.
Men samlet set støtter vi lovforslaget.